Un esliz ye un movimiento de baixata rapedo d'unas masas de roca u suelo que se producen por tota una u bellas superficies definitas. Os eslices se dan en medios solidos on amaneixen superficies de despegue que mugan o material desplazato d'o material inmóvil u subchacent. A masa desplazata puet estar tierca mantener a suya estructura (eslices coderents u cohesivos) u deformar-se (eslices incoderents). En función d'a trachectoria y a forma plana u concava d'a superficie de movimiento distinguimos entre eslices traslacionals y eslices rotacionals.

L'augua tien muita importancia en os eslices porque por una part fan puyar a masa d'a superficie que se va a esvarizar y por atra disminuye o rozamiento interno d'o material que se va a mover fendo de lubrificant.

Eslices traslacionals
Os eslices traslacionals son eslices on a masa de roca u suelo s'esbariza por tota una superficie plana. Ye tipico de materials tiercos, aproveitando superficies de discontinuidat, como a estratificación en as calsineras y piedras d'arena u a escistosidat en as losetas.

Eslices rotacionals
Os eslices rotacionals son eslices on a masa de roca u suelo s'esbariza por tota una superficie concava. Ye tipica de materials archilosos y gosan estar eslices incoderents. En o cabo baixo d'o esliz, on a superficie ye plana, o material archilenco ha perdito a forma orichinal por a plasticidat de l'archila, y se forma una ripa, una convexidat en forma de luenga.

Formación d'eslices
Os grans eslices se desvienen en zonas montanyosas con grans pendients. En os Andes os tierratremols pueden producir eslices. A desferra mes grant conoixita producida por un esliz en Europa se produció en 1963 en o Norte d'Italia cuan o cabo baixo d'un esliz arribó en l'entibo de Vaiont fendo puyar o livel de l'augua a escape y producindo una inundación en a que morioron 2.600 personas y muitas localidaz fuoron arrasadas y evacuatas.

En as vueltas de l'Ebro se pueden formar eslices rotacionals cuan l'Ebro escarva a base d'un cinglo chesoso dica plegar a un inte d'inestabilidat que fa que s'esboldregue. En o Galacho de Chuslivol en tenemos un eixemplo fosilizato.
Esliz